Lene Espersen (KF), 2002-04-30:
Jeg vil også gerne indlede med at takke for en, synes jeg, rigtig god debat.
til hr. Christian H. Hansen og Dansk Folkeparti for overhovedet at tage initiativ til, at vi tager den her debat i dag, som jeg også synes har vist, at der er behov for nogle yderligere undersøgelser og retningslinjer for, hvad vi kan gøre for at beskytte børn mod de her meget voldsomme pornografiske billeder, der desværre har været eksempler på. Jeg synes, der egentlig har været bred, bred enighed om det, der er temaerne i dag.
Jeg tror, samtlige ordførere har været inde på, at forældrene og vi som borgere selv skal påtage os et meget stort ansvar for at beskytte børnene i deres opvækst.
Men det er også meget, meget tydeligt, at det er vanskeligere, når vi kommer ind på konkrete tiltag: Hvad kan vi yderligere gøre fra Folketinget for at give en yderligere beskyttelse af den her gruppe, vi taler om?
Der mener jeg faktisk, at det initiativ, som er en del af vores forslag til vedtagelse, er noget af det, som man med megen rimelighed og relevans kan sige altså er noget af det, vi må prøve at gå
ind og se på.
I dag eksisterer der efter regeringens opfattelse en gråzone mellem det, man kan kalde almindelige nøgenbilleder, og så andre meget perverse billeder.
Og der ønsker vi altså, at den gråzone skal være så klar som overhovedet muligt, så der bliver klarere regler på området.
De normer føler vi, der bliver gået meget tæt på, på den måde som reglerne i dag bliver varetaget. Der var et par spørgsmål, og herunder et fra fru Sandy Brinck, som angik en konkret sag.
Den konkrete sag kan jeg ikke gå ind i.
Men jeg kender simpelt hen ikke den konkrete sag, for at sige det som det er, og jeg vil derfor heller ikke gå ind og kommentere den.
Jeg synes, der var mange ordførere, som også var inde på brancherne og på, hvad der egentlig er foretaget i brancheregi.
Og der vil jeg egentlig godt henvise, som jeg også gjorde i min første redegørelse, til den besvarelse, som økonomi- og erhvervsministeren har givet Folketinget tidligere, herunder Forbrugerombudsmandens henstilling.
Jeg står her med besvarelse af et spørgsmål - det er godt nok til fru Tove Videbæk - der hedder S 1493, og der siger Forbrugerombudsmanden meget klart, at han generelt har det indtryk, at de erhvervsdrivende har taget henstillingen til efterretning.
Forbrugerombudsmanden har heller ikke modtaget klager fra borgere over, at henstillingen ikke er blevet fulgt.
Så der er rent faktisk foretaget en henvendelse til brancherne fra ministeren på det område.
Endelig vil jeg godt afslutte med at sige, at jeg faktisk gerne havde set, at det havde været et samlet Folketing, der havde stemt for det forslag til vedtagelse, der foreligger.
Sådan bliver det jo nok desværre ikke, men jeg vil meget, meget gerne sige tak til alle ordførere for en rigtig god debat.
Det er sjældent, at man oplever, at Folketinget egentlig er så enigt om, at snitfladen skal være imellem, hvad det egentlig er, vi kan blande os i som folketingsmedlemmer, og hvad det egentlig er, vi alle sammen som borgere har et ansvar for.
Derfor synes jeg faktisk, det er godt, at vi har haft mulighed for at diskutere det i dag.
Men under alle omstændigheder får Folketinget jo i hvert fald yderligere mulighed for at diskutere det, fordi jeg allerede har tilkendegivet, at så snart undersøgelsen er færdiggjort, vil jeg selvfølgelig sørge for at orientere Folketinget, naturligvis med henblik på at der så kan stilles yderligere spørgsmål.